
Αγαπητοί Προσκεκλημένοι 

Με ιδιαίτερη χαρά χαιρετίζω τη σημερινή Ημερίδα που αφορά «τη Βελτίωση της Διοικητικής Ικανότητας των Ο.Τ.Α. και την Ανάπτυξη του Σύγχρονου Δημοτικού Μάνατζμεντ», την οποία συνδιοργανώνουμε ως ΚΕΔΚΕ με το Ινστιτούτο Μάνατζμεντ Δημόσιας Διοίκησης και Αυτοδιοίκησης της ΕΕΔΕ. 
Θεωρώ ιδιαίτερα σημαντική τη συμμετοχή εκπροσώπων, σε πολιτικό και υπηρεσιακό επίπεδο, από τα Υπουργεία Εσωτερικών και Οικονομίας και Οικονομικών, που μας παρουσιάζουν τις δυνατότητες χρηματοδοτικής υποστήριξης αυτών των στόχων της Τοπικής Αυτοδιοίκησης από τα Επιχειρησιακά Προγράμματα της νέας Προγραμματικής Περιόδου 2007–2013. 

Από την πλευρά μας, ο Καθηγητής κ. Δημήτρης Παπούλιας από το ΙΤΑ, ο κ. Γιάννης Γούπιος από την ΕΕΤΑΑ και ο κ. Γιώργος Βασαρδάνης από την ΠΕΤΑ παρουσιάζουν το όραμά μας για τον Σύγχρονο Δήμο και ορισμένες από τις πρωτοβουλίες που έχουμε αναλάβει για την αξιοποίηση των σημερινών θεσμικών και χρηματοδοτικών δυνατοτήτων. 

ΟΙ ΣΤΡΑΤΗΓΙΚΟΙ ΣΤΟΧΟΙ ΜΑΣ ΓΙΑ ΤΗ ΝΕΑ ΠΡΟΓΡΑΜΜΑΤΙΚΗ ΠΕΡΙΟΔΟ 2007 – 2013
Ως Κεντρική Ένωση Δήμων και Κοινοτήτων, που είναι το ανώτατο συλλογικό όργανο της Πρωτοβάθμιας Τοπικής Αυτοδιοίκησης, έχουμε διατυπώσει, από τον Μάρτιο του 2005 και καθ’ όλη τη διάρκεια προετοιμασίας του Ε.Σ.Π.Α. 2007–2013, τον προβληματισμό μας και το όραμά μας για ένα Σύγχρονο Κράτος στο οποίο θα συνεργάζονται αποτελεσματικά όλα τα επίπεδα της Δημόσιας Διοίκησης και για μια Δημοκρατική Πολιτεία που θα στηρίζεται στον ουσιαστικό διάλογο και τη συνεργασία με την Κοινωνία. 
Από την πλευρά μας, εκτιμούμε ότι στη σημερινή συγκυρία, δεδομένων και των εξελίξεων σε ευρωπαϊκό και διεθνές επίπεδο, διευρύνεται συστηματικά ο ρόλος των περιφερειακών και των τοπικών αρχών:

· Το εθνικό κράτος αναπροσανατολίζεται προωθώντας ρόλο «κράτους–στρατηγείου» και επομένως προγραμματίζει την ανάπτυξη των επιτελικών λειτουργιών του και την αποκέντρωση της εφαρμογής των δημόσιων πολιτικών, με βάση και την αρχή της επικουρικότητας. 
· Σε ευρωπαϊκό επίπεδο, διευρύνεται γενικότερα ο ρόλος των περιφερειών και ειδικότερα ο ρόλος των περιφερειακών και τοπικών αρχών στο σχεδιασμό και την υλοποίηση των αναπτυξιακών προγραμμάτων και στην παροχή υπηρεσιών στους πολίτες. 
· Σε διεθνές επίπεδο, οι πολίτες απέναντι στα προβλήματα της παγκοσμιοποίησης αναζητούν απαντήσεις σε περιφερειακό και τοπικό επίπεδο, για τα ζητήματα της απασχόλησης, της κοινωνικής φροντίδας και της πολιτιστικής ταυτότητας.

Για τους λόγους αυτούς, οραματιζόμαστε την Ελληνική Τοπική Αυτοδιοίκηση να συμβάλλει με υπευθυνότητα και διοικητική ικανότητα στην προώθηση των στρατηγικών στόχων της Εθνικής και της Περιφερειακής Ανάπτυξης της νέας Προγραμματικής Περιόδου 2007–2013 και ειδικότερα:

· στη βελτίωση του θεσμικού και διοικητικού πλαισίου που αφορά το σύστημα Αναπτυξιακού Προγραμματισμού της χώρας μας,
· στην ανάπτυξη του ανθρώπινου κεφαλαίου της χώρας μας, με στόχο την Κοινωνία της Γνώσης, 

· στη διάχυση της καινοτομίας, την προώθηση της επιχειρηματικότητας και την εξασφάλιση της απασχόλησης του εργατικού δυναμικού, με στόχο την Ανταγωνιστικότητα και την Κοινωνική Συνοχή, 

· στην κατασκευή των τεχνικών έργων και των δικτύων που θα διασφαλίσουν την Προσπελασιμότητα, 

· στην κατασκευή των έργων και τη λήψη των μέτρων που θα διασφαλίσουν την Προστασία του Περιβάλλοντος και την Πρόληψη των Κινδύνων, 

· στην κατασκευή των έργων κοινωνικού εξοπλισμού και τη δημιουργία των δομών κοινωνικής φροντίδας που θα προωθήσουν την Κοινωνική Αλληλεγγύη, 

· στην ανάληψη πρωτοβουλιών για την προώθηση της Διασυνοριακής και της Διαπεριφερειακής Συνεργασίας, 

· στο σχεδιασμό και την εφαρμογή προγραμμάτων Αγροτικής και Αστικής Τοπικής Ανάπτυξης, 

· στην παροχή των αναγκαίων υπηρεσιών προς τους πολίτες, στο πλαίσιο ενός εθνικού προγράμματος Υπηρεσιών Γενικού Οικονομικού Ενδιαφέροντος.
Οραματιζόμαστε την Ελληνική Τοπική Αυτοδιοίκηση να συγκροτείται θεσμικά, στο επίπεδο των Πόλεων και στο επίπεδο των Περιφερειών. 
Γι’ αυτό πιστεύουμε στην ανάγκη της ριζικής μεταρρύθμισης του Κράτους, με κατεύθυνση: 
· Επιτελική Κεντρική Δημόσια Διοίκηση 
· Αιρετή Περιφερειακή Αυτοδιοίκηση 
· Ισχυρή Τοπική Αυτοδιοίκηση. 

Ο ΝΕΟΣ ΡΟΛΟΣ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ 
ΣΤΟ ΠΛΑΙΣΙΟ ΜΙΑΣ ΣΥΝΟΛΙΚΗΣ ΔΙΟΙΚΗΤΙΚΗΣ ΜΕΤΑΡΡΥΘΜΙΣΗΣ
Οι βασικές επιλογές μιας συνολικής Διοικητικής Μεταρρύθμισης, που οδηγούν και σε ένα καινούριο ρόλο της Τοπικής Αυτοδιοίκησης, με βάση τις αρχές της εγγύτητας, της επικουρικότητας, της εδαφικής και της κοινωνικής συνοχής και με βάση την ελληνική και την ευρωπαϊκή εμπειρία, καθώς και την προηγούμενη συνταγματική αναθεώρηση, είναι οι ακόλουθες: 
1.
Η Κεντρική Δημόσια Διοίκηση ενισχύει τις επιτελικές δομές και λειτουργίες της στην κατεύθυνση του «κράτους–στρατηγείου», αποσυγκεντρώνει και αποκεντρώνει αρμοδιότητες, πόρους και μέσα, στο περιφερειακό και στο τοπικό επίπεδο και στηρίζει σύμφωνα με τις συνταγματικές επιταγές την Πρωτοβάθμια και τη Δευτεροβάθμια Τοπική Αυτοδιοίκηση, για την ανάληψη της εφαρμογής των εθνικών δημόσιων πολιτικών και τη διοίκηση των τοπικών υποθέσεων.

2.
Στο περιφερειακό επίπεδο συγκροτείται η Περιφερειακή Αυτοδιοίκηση (β΄ βαθμός Τ.Α.) με την εκλογή των οργάνων της, με τη διατήρηση των νομαρχιών ως διαμερισμάτων και με αρμοδιότητες: το σχεδιασμό και την εφαρμογή των περιφερειακών αναπτυξιακών προγραμμάτων, την περιφερειακή εξειδίκευση των εθνικών πολιτικών και τη μελέτη–κατασκευή–συντήρηση των έργων περιφερειακής και νομαρχιακής κλίμακας. Κύρια νομιμοποιητική βάση της Περιφερειακής Αυτοδιοίκησης είναι η αρμοδιότητές της στον αναπτυξιακό σχεδιασμό.

Θεωρούμε εύλογη τη γεωγραφική αναπροσαρμογή των ορίων των σημερινών Περιφερειών με κατεύθυνση τη μείωση του αριθμού τους. 
3.
Ειδικότερα για τη Μητροπολιτική Αυτοδιοίκηση, προτείνουμε τη συγκρότησή της στο επίπεδο της Μητροπολιτικής Περιφέρειας (Αττικής, Θεσσαλονίκης) και την ένταξη όλων των φορέων της Μητροπολιτικής περιοχής σε ένα Μητροπολιτικό Σύστημα, στο πλαίσιο του οποίου θα ασκείται μια σύγχρονη Μητροπολιτική Διακυβέρνηση.

Για τη σημαντική αυτή μεταρρύθμιση, προτείνουμε ένα πρόγραμμα θεσμικών ρυθμίσεων και μέτρων πολιτικής, ώστε το 2010 να γίνει η εκλογή των νέων αιρετών οργάνων. 
4.  Λιγότεροι και ισχυροί Δήμοι, ικανοί να ανταποκριθούν στις σύγχρονες απαιτήσεις και έτοιμοι να υποδεχθούν διευρυμένες αρμοδιότητες στους τομείς της παιδείας, της υγείας, της απασχόλησης, του περιβάλλοντος, των συγκοινωνιών. 
Υπογραμμίζουμε όμως, όπως αποφάσισε με συντριπτική πλειοψηφία και το πρόσφατο Τακτικό Συνέδριό μας στην Κυλλήνη, ότι η μεταρρύθμιση της Πρωτοβάθμιας Τοπικής Αυτοδιοίκησης έχει τρεις αναγκαίες προϋποθέσεις: 
(1η) ότι η μεταρρύθμιση της Τ.Α. είναι οργανικό τμήμα της συνολικής μεταρρύθμισης της Δημόσιας Διοίκησης (σε κεντρικό, περιφερειακό και τοπικό επίπεδο), 
(2η) ότι προηγείται κάθε μορφής συνένωσης (είτε εθελοντικής είτε υποχρεωτικής) η χωροθέτηση των ορίων των νέων Δήμων με αντικειμενικά και συμφωνημένα κριτήρια και 
(3η) ότι η διοικητική μεταρρύθμιση δεν είναι μόνον ένας νόμος αλλά συνοδεύεται από Πρόγραμμα Εφαρμογής της, με τα αναγκαία έργα υποδομής, την ανάπτυξη του ανθρώπινου δυναμικού και σύγχρονο εξοπλισμό, με διασφαλισμένους οικονομικούς πόρους και με δεσμευτικό χρονοδιάγραμμα. 
5.
Οι παραπάνω διοικητικές μεταρρυθμίσεις συνοδεύονται από Φορολογική Αποκέντρωση, χωρίς πρόσθετους φόρους, σε συνδυασμό με μεταφορά αρμοδιοτήτων στον πρώτο και δεύτερο βαθμό Τοπικής Αυτοδιοίκησης. 
Παράλληλα, προτείνουμε τη μετατροπή των Κεντρικών Αυτοτελών Πόρων σε Ταμείο Συνοχής και Αλληλεγγύης για την ενίσχυση των ασθενέστερων Ο.Τ.Α. 
Η ριζική φορολογική μεταρρύθμιση με αποκέντρωση της φορολογικής εξουσίας, ώστε να αποκτήσουν οι ΟΤΑ οικονομική αυτοτέλεια, θα τους επιτρέψει να κινητοποιήσουν το ενδογενές δυναμικό, πραγματοποιώντας τις αναγκαίες δημόσιες επενδύσεις και «μοχλεύοντας» το ιδιωτικό κεφάλαιο, ώστε να συγχρηματοδοτηθούν νέες παραγωγικές επενδύσεις. 
Επομένως, η Αποκέντρωση δεν είναι ζήτημα της Τοπικής Αυτοδιοίκησης, είναι κεντρικό πολιτικό ζήτημα της χώρας. 

Πολύ φοβούμαι ότι ούτε η κυβέρνηση ούτε τα κόμματα της αντιπολίτευσης κατάλαβαν τι έγινε στο συνέδριο της ΚΕΔΚΕ στην Κυλλήνη. Οι δήμαρχοι και τους τιμά αυτό, κατά 98% απευθύνθηκαν στην πολιτεία και τα κόμματα της αντιπολίτευσης και τους είπαν ότι τα 2/3  δέχονται να αυτοκαταργηθούν. Από 1000 να μειωθούν σε 300 ή 350 οι Δήμοι.  Και αντί αυτό να γίνει σημαία και να αρχίσει διάλογος  για τη διοικητική μεταρρύθμιση  της χώρας έχουν περάσει μήνες και το θέμα θα έρθει και πάλι  με δική μας πρωτοβουλία  στην επικαιρότητα το πρώτο δεκαπενθήμερο του Μαΐου, όταν και θα διεξαχθεί το Θεματικό Συνέδριο της ΚΕΔΚΕ.  Το θέμα είναι κατ’ εξοχήν πολιτικό.

Επίσης θέλω να πω και κάτι ακόμα που αποτελεί ομόφωνη θέση της ΚΕΔΚΕ. Αρμοδιότητες που ζητά η Τοπική Αυτοδιοίκηση σπανίως τις παραχωρεί η πολιτεία, ανεξαρτήτως χρώματος ή κόμματος, γιατί μας θεωρεί αντιπάλους και όχι συνεργάτες. Αντίθετα μας παραχωρούν άλλες που δεν ζητήσαμε  χωρίς  όμως  οι αρμοδιότητες αυτές να συνοδεύονται και από τη μεταφορά πόρων.  Χαρακτηριστικά στους δρόμους και τα φρεάτια εμείς ξέραμε τι έπρεπε να κάνουμε αλλά δεν είχαμε τα χρήματα για να το κάνουμε, παρότι ο νόμος είναι  απολύτως σαφής σε αυτό το σημείο. 

Ο ΡΟΛΟΣ ΤΩΝ ΠΕΡΙΦΕΡΕΙΑΚΩΝ ΚΑΙ ΤΟΠΙΚΩΝ ΑΡΧΩΝ 
ΑΝΑΓΝΩΡΙΖΕΤΑΙ ΣΕ ΕΥΡΩΠΑΪΚΟ ΕΠΙΠΕΔΟ 
Σημειώνουμε με ιδιαίτερη ικανοποίηση ότι τα κείμενα της Ευρωπαϊκής Επιτροπής και της Επιτροπής Περιφερειών τονίζουν την αναγκαιότητα συμμετοχής και τον ρόλο της Περιφερειακής Διοίκησης και της Τοπικής Αυτοδιοίκησης στην επόμενη Προγραμματική Περίοδο 2007–2013, και συγκεκριμένα: 

· Η «3η Έκθεση για την Οικονομική και Κοινωνική Συνοχή» της Ευρωπαϊκής Επιτροπής (Ε.Ε.) εκτιμά ότι «για την επιτυχία των αστικών δράσεων είναι κρίσιμη η εμπλοκή των αρχών της πόλης τόσο στο σχεδιασμό των προγραμμάτων, όσο και στη διαχείρισή τους και γι’ αυτό είναι αναγκαία η εκχώρηση αρμοδιοτήτων σ’ αυτές τις αρχές (των πόλεων)». Επίσης, η Έκθεση αυτή σημειώνει τα ακόλουθα: 
· Είναι «ανάγκη να ενδυναμωθούν οι θεσμικές ικανότητες σε κάθε επίπεδο διακυβέρνησης» και επομένως «η οικοδόμηση της διοικητικής ικανότητας της δημόσιας διοίκησης» πρέπει να γίνει όχι μόνο σε κεντρικό, αλλά και σε περιφερειακό και τοπικό επίπεδο.

· «Οι πόλεις διαδραματίζουν σε όλη την Ευρωπαϊκή Ένωση σημαντικό ρόλο, ως κέντρα οικονομικής ανάπτυξης. Οι αγροτικές περιοχές εξακολουθούν να αντιμετωπίζουν μεγάλης κλίμακας αλλαγές και η αναζωογόνησή τους εξαρτάται από τη διαφοροποίηση της οικονομικής δραστηριότητας και την ενίσχυση των διασυνδέσεών τους με τις αστικές περιοχές».

·  «Ουσιαστικός θα πρέπει να είναι ο ρόλος των τοπικών αρχών στην Ευρωπαϊκή εδαφική συνεργασία: διασυνοριακή, διεθνική και διαπεριφερειακή συνεργασία.»

· Το κείμενο της Ε.Ε. «Κοινοτικές στρατηγικές κατευθύνσεις για την υποστήριξη της πολιτικής συνοχής στην ανάπτυξη και την απασχόληση 2007–2013» και το κείμενο εργασίας της Ε.Ε. «Η πολιτική συνοχής και οι πόλεις: η αστική συμβολή στην οικονομική μεγέθυνση και την απασχόληση στις περιφέρειες» (23.11.2005), τονίζουν το ρόλο που μπορούν να αναλάβουν οι πόλεις, όχι μόνο στην αστική ανάπτυξη, αλλά και στην ανάπτυξη της αγροτικής ενδοχώρας και προσανατολίζουν τις εθνικές αρχές στην ενδυνάμωση της διοικητικής ικανότητας της Περιφερειακής Διοίκησης και της Τοπικής Αυτοδιοίκησης. 

· Το κείμενο της Ε.Ε. «European Social Fund (ESF) policy coordination employment local development» (Σεπτέμβριος 2005) αναφέρεται στο ρόλο των περιφερειακών και τοπικών αρχών στη Διακυβέρνηση και υπογραμμίζει τη δυνατότητα αξιοποίησης του Ευρωπαϊκού Κοινωνικού Ταμείου για την ενδυνάμωση όχι μόνο των εθνικών αλλά και των περιφερειακών και τοπικών διοικήσεων.
· Η Γνωμοδότηση της Επιτροπής Περιφερειών (24.02.2006) για το ανωτέρω κείμενο εργασίας που αφορά τις πόλεις, διατυπώνει τη σύμφωνη γνώμη της Επιτροπής για το σημαντικό ρόλο τους, επισημαίνοντας ότι «οι πόλεις θα μπορούν να ανταποκριθούν σ’ αυτόν, μόνον εάν διαθέτουν ικανοποιητικούς οικονομικούς πόρους». 
Επομένως, στην επόμενη Προγραμματική Περίοδο πρέπει να είναι καθοριστικός ο ρόλος των πόλεων και των τοπικών αρχών. 

ΤΙ ΠΡΟΤΕΙΝΟΥΜΕ ΓΙΑ ΤΟ ΣΥΓΧΡΟΝΟ ΔΗΜΟΤΙΚΟ ΜΑΝΑΤΖΜΕΝΤ ΚΑΙ ΠΩΣ ΜΠΟΡΟΥΝ ΝΑ ΣΥΜΒΑΛΛΟΥΝ ΤΑ ΔΥΟ ΕΠΙΧΕΙΡΗΣΙΑΚΑ ΠΡΟΓΡΑΜΜΑΤΑ «ΔΙΟΙΚΗΤΙΚΗ ΜΕΤΑΡΡΥΘΜΙΣΗ» ΚΑΙ «ΨΗΦΙΑΚΗ ΣΥΓΚΛΙΣΗ» 
Έχοντας υπόψη και τα ευρωπαϊκά κείμενα που προανέφερα, εκτιμούμε ότι για να ανταποκριθεί η Ελληνική Τοπική Αυτοδιοίκηση στις απαιτήσεις της νέας Προγραμματικής Περιόδου, θα χρειαστεί σοβαρές μεταρρυθμίσεις στο νομοθετικό πλαίσιο, τη δομή, τις λειτουργίες, το ανθρώπινο δυναμικό, την τεχνολογική υποδομή και στους οικονομικούς πόρους της. 
Στο σημείο αυτό θέλω να τονίσω ότι από μόνες τους οι αλλαγές του νομοθετικού πλαισίου και η αλλαγή της δομής της Τ.Α. με τη συνένωση των Ο.Τ.Α. δεν αρκούν. Χρειάζονται: 

· η βελτίωση των οικονομικών των Ο.Τ.Α., 
· η αναβάθμιση του ανθρώπινου δυναμικού τους, 
· η ανάπτυξη και η οργάνωση των λειτουργιών τους και ιδιαίτερα των επιτελικών,
· η ολοκλήρωση της εισαγωγής των Τεχνολογιών Πληροφορικής και Επικοινωνιών (Τ.Π.Ε.) στους Ο.Τ.Α., 
· η βελτίωση των σχέσεών τους με τα άλλα επίπεδα της Δημόσιας Διοίκησης, καθώς και με την Κοινωνία των Πολιτών. 
Οι αλλαγές και οι βελτιώσεις αυτές ουσιαστικά θα αναβαθμίσουν την πολιτική διεύθυνση και τη διοικητική ικανότητα της Τοπικής Αυτοδιοίκησης (το δημοτικό μάνατζμεντ), τόσο για την προώθηση της τοπικής και περιφερειακής ανάπτυξης όσο και για την παροχή υπηρεσιών στους πολίτες. 

Τις κατευθύνσεις αυτές μπορεί να ενισχύσει ουσιαστικά το Εθνικό Στρατηγικό Πλαίσιο Αναφοράς ( Ε.Σ.Π.Α.) 2007–2013 και ειδικότερα το Επιχειρησιακό Πρόγραμμα «ΔΙΟΙΚΗΤΙΚΗ ΜΕΤΑΡΡΥΘΜΙΣΗ» του Υπουργείου Εσωτερικών και το Επιχειρησιακό Πρόγραμμα «ΨΗΦΙΑΚΗ ΣΥΓΚΛΙΣΗ» του Υπουργείου Οικονομίας και Οικονομικών. 

Οι αναγκαίες βασικές προϋποθέσεις είναι: 

(α) Να διασφαλιστεί ο αποτελεσματικός συντονισμός των δυο Επιχειρησιακών Προγραμμάτων, μέσω της κοινής Επιτροπής των δυο Υπουργείων που προβλέπεται στο Νόμο 3614/2007, στην οποία προτείναμε τη συμμετοχή εκπροσώπων της ΚΕΔΚΕ, ώστε να εξασφαλιστεί η συντονισμένη εφαρμογή τους στην Πρωτοβάθμια Τοπική Αυτοδιοίκηση. 

(β) Να προβλεφθεί η συμμετοχή εκπροσώπων της ΚΕΔΚΕ στα Διοικητικά Συμβούλια της «Ψηφιακές Ενισχύσεις Α.Ε.» του Υπουργείου Οικονομίας και Οικονομικών και της «Διοικητική Αναδιοργάνωση Α.Ε.» του Υπουργείου Εσωτερικών, οι οποίες σύμφωνα με το Νόμο 3614/2007 θα αναλάβουν την υλοποίηση πράξεων των δυο Επιχειρησιακών Προγραμμάτων που αφορούν συνολικά τη Δημόσια Διοίκηση και επομένως και την Πρωτοβάθμια Τοπική Αυτοδιοίκηση. 

(γ) Είναι απαραίτητο να δεσμευτεί συγκεκριμένο ποσοστό της χρηματοδότησης των δυο Επιχειρησιακών Προγραμμάτων για τις πράξεις που θα αφορούν την Πρωτοβάθμια Τοπική Αυτοδιοίκηση, διότι αλλιώς η Τοπική Αυτοδιοίκηση θα πρέπει να ανταγωνίζεται τα Υπουργεία και τους άλλους κεντρικούς και περιφερειακούς Δημόσιους φορείς για να εξασφαλίσει τη συμμετοχή της. 

(δ) Όλες οι πράξεις για την Πρωτοβάθμια Τοπική Αυτοδιοίκηση που θα περιληφθούν στα δυο Επιχειρησιακά Προγράμματα, θα πρέπει να διασφαλίζουν τη μεταξύ τους συνέργεια και αθροιζόμενες / συντιθέμενες να συγκροτούν ένα ολοκληρωμένο Πρόγραμμα Εκσυγχρονισμού της Τοπικής Αυτοδιοίκησης, το οποίο θα πρέπει να εκπονηθεί ως εξειδίκευση των δυο Επιχειρησιακών Προγραμμάτων και να υπογραφεί Προγραμματική Σύμβαση του Υπουργείου Εσωτερικών και του Υπουργείου Οικονομίας και Οικονομικών με την ΚΕΔΚΕ για την παρακολούθηση της εφαρμογής του. 
(ε) Δεδομένου ότι η ΚΕΔΚΕ έχει πλήρη ετοιμότητα, θεωρούμε απαραίτητο να εξασφαλιστούν οι πόροι ώστε να αρχίσουν αμέσως, από τις αρχές του 2008, οι αναγκαίες προπαρασκευαστικές ενέργειες και οι πιλοτικές εφαρμογές. 
Κλείνοντας, θα ήθελα να ευχαριστήσω όλους τους εισηγητές της σημερινής Ημερίδας και προσωπικά όλους εσάς για τη συμμετοχή σας, να εκφράσω τη βεβαιότητά μου για την επιτυχία της Ημερίδας και να σας ενημερώσω ότι το Διοικητικό Συμβούλιο της ΚΕΔΚΕ, μετά από σχετική εισήγησή μου, αποφάσισε να οργανώσουμε και άλλες παρόμοιες ενημερωτικές εκδηλώσεις για τη νέα Προγραμματική Περίοδο, στο κέντρο αλλά και στην περιφέρεια, ώστε όλοι μας να γίνουμε κοινωνοί των νέων δυνατοτήτων που προσφέρονται, προκειμένου να ανταποκριθούμε ως Τοπική Αυτοδιοίκηση, ως αναπόσπαστο τμήμα της Ελληνικής Πολιτείας, στις ανάγκες και στις απαιτήσεις των δημοτών μας και γενικότερα των πολιτών και της εποχής μας. 
Έχω ένα πλεονέκτημα, πέρασα από τη λεγόμενη κεντρική πολιτική σκηνή και ξέρω πως σκέπτονται οι κυβερνήσεις και οι υπουργοί. Δεν παριστάνω τον  «αναμάρτητο» αφού και εγώ το ίδιο σκεπτόμουνα. Τώρα όμως ξέρω πως θα έπρεπε να σκέπτονται.  Εάν οι δύο κορυφαίοι θεσμοί, η κεντρική πολιτική σκηνή και όχι μόνο η κυβέρνηση, και η Τοπική Αυτοδιοίκηση  δεν ελαχιστοποιήσουμε τις διαφωνίες και δεν βρούμε τι ενώνει τις απόψεις μας  για να πάμε τη χώρα μπροστά, θα συζητάμε και του χρόνου πάλι τα ίδια και θα έχει χαθεί πολύτιμος χρόνος.

Εμείς ως ΚΕΔΚΕ θα απευθυνθούμε στην πολιτεία και τα κόμματα  και θα ζητήσουμε να προχωρήσουμε μαζί για την υλοποίηση της νέας προγραμματικής περιόδου (ΕΣΠΑ 2007-2013). Και ας ελπίσουμε ότι αυτή τη φορά δεν θα μιλήσουμε σε αυτιά κλειστά.

